paragraph_text: Katoličanstvo na Otoke pristiže dolaskom Španjolaca 1667. Najstarija očuvana crkva nalazi se na otoku Saipanu, župna crkva Krista Kralja iz 1876. Biskupijska prvostolnica, katedrala Gospe Karmelske (građena 1947.–1949.), izgrađena je nastojanjem kapucina Ferdinanda Stippicha, na mjestu prvotne crkve iz 1907., koju su u Drugomu svjetskomu ratu razorile bombardiranjem američke snage. Biskupijsko marijansko svetište Nuestra Senora Bithen delos Remedios podignuto je 1879., također na Saipanu. Španjolske redovnice mercedarijevke otvaraju 1951. dječji vrtić Gospe od Milosrđa te, zahvaljujući zidarskomu umijeću župnika Arnolda Bendowskya, 1952. preuređenjem napuštene tvornice šećera osnovnu školu.